**ELŐTERJESZTÉS**

**Körmend Város Önkormányzata Képviselő-testületének 2017. február 28-i ülésére**

**Tárgy:** pályázat benyújtása Nemzetközi Visegrádi Alaphoz

Tisztelt Képviselő-testület!

A Nemzetközi Visegrádi Alap minden negyedévben pályázatot ír ki kulturális rendezvények támogatására. A felhívás célja, hogy a V4 tagországainak települései megismerjék egymás értékeit, kultúráját, ezáltal kialakítsák/erősítsék kapcsolataikat és így a közép-európai együttműködést is.

Körmend partnerként már részt vett egy ilyen projekt lebonyolításában, melynek vezetője testvérvárosunk, a csehországi Roznov pod Radhostem volt: a Folklor Fusion Festival sikeresen lezajlott a tavalyi évben. A projekt eredményes kivitelezése arra ösztönözte a részt vevőket, hogy keressék a további együttműködés lehetőségét. A Nemzetközi Visegrádi Alap erre a negyedévre vonatkozó pályázati felhívása ehhez megfelelő keretet biztosít.

A projektben Körmend vezetőként, Roznov pod Radhostem és a szlovákiai Povazská Bystrica partnerként venne részt. A projekt címe „**Three Sounds, One Language**” lenne, célja a városok sajátos zenei módszertanának megismerése, és egy koncert erejéig egy közös zenekar létrehozása. A közös zenekarnak mindhárom városból 20 zeneiskolás fiatal lenne tagja, oktatóik egymással együttműködve készítenék fel őket. A zenei portfólió meghatározása és a közös próbák után a 2018-as Európa Napokon lenne a közös zenekar koncertje.

A tervezett projekt teljes - becsült - költsége: 26 516 €, ebből Körmendre eső rész: 11 228 €.

***A projekt támogatási intenzitása: 100 %.***

Kérem a tisztelt Képviselő-testületet, hogy az előterjesztést megtárgyalni és a határozati javaslatot elfogadni szíveskedjen.

**Határozati javaslat:**

Körmend Város Önkormányzata Képviselő-testülete

1. **támogatja, hogy a Nemzetközi Visegrádi Alap keretében** a kulturális rendezvényekre vonatkozó pályázati felhívásra Körmend Város Önkormányzata projektvezetőként, Roznov pod Radhostemmel és Povazská Bystricával társulva, „**Three Sounds, One Language**” címmel támogatási kérelmet nyújtson be.
2. felhatalmazza a polgármestert, hogy a projekttel kapcsolatos dokumentumokat aláírja.

Felelős: polgármester

Határidő: 2017. március 1. – a pályázat beadása

Körmend, 2017. február 17.

**Bebes István  
 polgármester**